title: 2014/258/ОВППС: Решение EUBAM Libya/3/2014 на Комитета по политика и сигурност от 30 април 2014 година за удължаване на мандата на ръководителя на мисията на Европейския съюз за подкрепа за интегрирано управление на границите в Либия (EUBAM Libya)

text:
               9.5.2014

               BG

               Официален вестник на Европейския съюз

               L 136/25

         РЕШЕНИЕ EUBAM LIBYA/3/2014 НА КОМИТЕТА ПО ПОЛИТИКА И СИГУРНОСТ
   от 30 април 2014 година
   за удължаване на мандата на ръководителя на мисията на Европейския съюз за подкрепа за интегрирано управление на границите в Либия (EUBAM Libya)
   (2014/258/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (1),
   като има предвид, че:

               (1)

               Съгласно член 9, параграф 1 от Решение 2013/233/ОВППС Комитетът по политика и сигурност (КПС) е оправомощен, в съответствие с член 38 от Договора, да взема съответните решения с цел упражняване на политически контрол и стратегическо ръководство на мисията на Европейския съюз за подкрепа за интегрирано управление на границите в Либия (EUBAM Libya), включително решението за назначаване на ръководител на мисията по предложение на върховния представител на Съюза по въпросите на външните работи и политиката на сигурност (ВП).

               (2)

               На 24 май 2013 г. КПС прие Решение EUBAM Libya/1/2013 (2) за назначаване на г-н Antti Juhani Hartikainen за ръководител на мисията EUBAM Libya за периода от 22 май 2013 г. до 21 май 2014 г.

               (3)

               На 14 април 2014 г. ВП предложи мандатът на г-н Antti Juhani Hartikainen като ръководител на мисията EUBAM Libya да бъде удължен до 21 май 2015 г.,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Antti Juhani Hartikainen като ръководител на мисията EUBAM Libya се удължава до 21 май 2015 г.
   Член 2
   Настоящото решение влиза в сила в деня на приемането му.

      Съставено в Брюксел на 30 април 2014 година.

            За Комитета по политика и сигурност

            Председател

         W. STEVENS

      (1)  ОВ L 138, 24.5.2013 г., стр. 15.

      (2)  Решение EUBAM Libya/1/2013 на Комитета по политика и сигурност от 24 май 2013 г. за назначаване на ръководителя на мисията на Европейския съюз за подкрепа за интегрирано управление на границите в Либия (EUBAM Libya) (ОВ L 147, 1.6.2013 г., стр. 13).


title: Решение (ОВППС) 2016/396 на Комитета по политика и сигурност от 15 март 2016 година за назначаване на командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) и за отмяна на Решение (ОВППС) 2015/173 (EUTM Сомалия/1/2016)

text:
               18.3.2016

               BG

               Официален вестник на Европейския съюз

               L 73/99

         РЕШЕНИЕ (ОВППС) 2016/396 НА КОМИТЕТА ПО ПОЛИТИКА И СИГУРНОСТ
   от 15 март 2016 година
   за назначаване на командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) и за отмяна на Решение (ОВППС) 2015/173 (EUTM Сомалия/1/2016)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение 2010/96/ОВППС на Съвета от 15 февруари 2010 г. за военна мисия на Европейския съюз в подкрепа на обучението на сомалийските сили за сигурност (1), и по-специално член 5 от него,
   като има предвид, че:

               (1)

               Съгласно Решение 2010/96/ОВППС Комитетът по политика и сигурност (КПС) се упълномощава да взема необходимите решения съгласно член 38 от Договора за Европейския съюз във връзка с упражняването на политически контрол и стратегическо ръководство на EUTM Сомалия, включително решенията за назначаване на командващ мисията на ЕС.

               (2)

               На 3 февруари 2015 г. КПС прие Решение (ОВППС) 2015/173 (2) за назначаване на бригаден генерал Antonio MAGGI за командващ мисията на ЕС за EUTM Сомалия.

               (3)

               На 9 февруари 2016 г. Италия предложи бригаден генерал Maurizio MORENA да бъде назначен за нов командващ мисията на ЕС за EUTM Сомалия на мястото на бригаден генерал Antonio MAGGI.

               (4)

               На 24 февруари 2016 г. Военният комитет на ЕС препоръча на КПС да назначи бригаден генерал Maurizio MORENA за командващ мисията на ЕС за EUTM Сомалия на мястото на бригаден генерал Antonio MAGGI, считано от 21 март 2016 г.

               (5)

               Решение (ОВППС) 2015/173 следва да бъде отменено.

               (6)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Бригаден генерал Maurizio MORENA се назначава за командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия), считано от 21 март 2016 г.
   Член 2
   Решение (ОВППС) 2015/173 се отменя.
   Член 3
   Настоящото решение влиза в сила в деня на приемането му.

      Съставено в Брюксел на 15 март 2016 година.

            За Комитета по политика и сигурност

            Председател

         W. STEVENS

      (1)  ОВ L 44, 19.2.2010 г., стр. 16.

      (2)  Решение (ОВППС) 2015/173 на Комитета по политика и сигурност от 3 февруари 2015 г. за назначаване на командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) и за отмяна на Решение EUTM Сомалия/1/2013 (Решение EUTM Сомалия/1/2015) (ОВ L 29, 5.2.2015 г., стр. 14).


title: Решение 2011/168/ОВППС на Съвета от 21 март 2011 година относно Международния наказателен съд и за отмяна на Обща позиция 2003/444/ОВППС

text:
               22.3.2011

               BG

               Официален вестник на Европейския съюз

               L 76/56

         РЕШЕНИЕ 2011/168/ОВППС НА СЪВЕТА
   от 21 март 2011 година
   относно Международния наказателен съд и за отмяна на Обща позиция 2003/444/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               В дейността си в международната сцена Съюзът се стреми да насърчава налагането на принципите на демокрацията, правовата държава, универсалността и неделимостта на правата на човека и на основните свободи, зачитането на човешкото достойнство, принципите на равенство и солидарност и зачитането на принципите на Устава на Организацията на обединените нации и на международното право съгласно предвиденото в член 21 от Договора. Съюзът се стреми да развива отношения и да създава партньорства с, inter alia, международни организации, които споделят тези принципи.

               (2)

               Една от целите на Съюза е опазването на мира, предотвратяването на конфликти и укрепването на международната сигурност в съответствие с целите и принципите на Устава на Организацията на обединените нации.

               (3)

               Римският статут на Международния наказателен съд (наричан по-долу „Римският статут“) влезе в сила на 1 юли 2002 г.

               (4)

               Всички държави-членки ратифицираха Римския статут.

               (5)

               Принципите на Римския статут и принципите, които ръководят дейността на Международния наказателен съд (наричан по-долу „МНС“), съответстват напълно на принципите и целите на ЕС. Тежките престъпления от компетентността на МНС засягат международната общност като цяло, както и Съюза и неговите държави-членки.

               (6)

               Съюзът и неговите държави-членки са решени да сложат край на безнаказаността на извършителите на тези престъпления, като вземат мерки на национално равнище и като засилват международното сътрудничество, за да се гарантира ефективното им наказателно преследване.

               (7)

               На 10 април 2006 г. Съюзът и МНС подписаха Споразумение за сътрудничество и взаимопомощ, което влезе в сила на 1 май 2006 г. (1)

               (8)

               Принципите и правилата на международното наказателно право, отразени в Римския статут, следва да бъдат взети под внимание в други международни правни инструменти.

               (9)

               Съюзът е убеден, че всеобщото признаване на Римския статут е изключително важно за това МНС да бъде напълно ефективен, и за целта счита, че трябва да бъдат окуражени инициативите за насърчаване признаването на Римския статут, при условие че съответстват на буквата и духа на Римския статут.

               (10)

               Изключително важно е да се запазят целостта на Римския статут и независимостта на МНС.

               (11)

               В заключенията си от 30 септември 2002 г. относно Международния наказателен съд Съветът разработи ръководните принципи, приложени към тези заключения, които да насочват държавите-членки при обсъждане на необходимостта или приложното поле на евентуални споразумения или договорености в отговор на предложенията, свързани с условията за предаване на лица на МНС.

               (12)

               На 25 май 2010 г. Съветът прие заключения относно Конференцията за преглед на Римския статут на Международния наказателен съд (наричана по-долу „Конференцията за преглед“), проведена в Кампала, Уганда, от 31 май до 11 юни 2010 г.

               (13)

               Конференцията за преглед прие изменения на Римския статут, в съответствие с член 5, параграф 2 от него, за въвеждане на определение за престъплението агресия и установяване на условията, при които МНС може да има компетентност по отношение на това престъпление; тя прие изменения на Римския статут за разширяване на компетентността на МНС с цел включване на три допълнителни военни престъпления при извършването им при въоръжени конфликти, които нямат международен характер, и реши засега да запази член 124 от Римския статут. Тези изменения подлежат на ратификация или приемане и влизат в сила в съответствие с член 121, параграф 5 от Римския статут. МНС получава компетентност по отношение на престъплението агресия, при условие че след 1 януари 2017 г. бъде взето решение за това от същото мнозинство държави — страни по Римския статут, каквото се изисква за приемането на изменение на Римския статут.

               (14)

               На конференцията за преглед Съюзът се ангажира да преразгледа и актуализира своите инструменти в подкрепа на МНС и да продължи да утвърждава универсалността и запазването на целостта на Римския статут.

               (15)

               Прилагането на Римския статут изисква практически мерки, които Съюзът и неговите държави-членки следва да подкрепят безрезервно.

               (16)

               Приетият на 4 февруари 2004 г. план за действие, поискан наред с другото с резолюция относно влизането в сила на статута на Международния наказателен съд, одобрена от Европейския парламент на 28 февруари 2002 г., в който се предвиждат последващите действия по Обща позиция 2001/443/ОВППС на Съвета от 11 юни 2001 г. относно Международния наказателен съд (2), следва да се адаптира при необходимост.

               (17)

               Предвид изложеното по-горе Обща позиция 2003/444/ОВППС на Съвета от 16 юни 2003 г. относно Международния наказателен съд (3) следва да бъде отменена и заменена с настоящото решение,

         ПРИЕ НАСТОЯЩОТО РЕШЕНИЕ:
   Член 1
   1.   За целите на предотвратяването и наказването на тежките престъпления, попадащи в неговата компетентност, Международният наказателен съд (наричан по-долу „МНС“) е основно средство за насърчаване зачитането на международното хуманитарно право и правата на човека и следователно допринася за свободата, сигурността, правосъдието и правовата държава и помага за опазването на мира, предотвратяването на конфликти и укрепването на международната сигурност в съответствие с принципите на Устава на Организацията на обединените нации.
   2.   Целта на настоящото решение е да осигури всеобща подкрепа за Римския статут на Международния наказателен съд (наричан по-долу „Римският статут“), като насърчава възможно най-широко участие в него, да запази целостта на Римския статут, да подкрепи независимостта на МНС и неговото ефективно и ефикасно функциониране, да подкрепи сътрудничеството с МНС и прилагането на принципа за взаимно допълване.
   Член 2
   1.   За постигане на възможно най-широко участие в Римския статут Съюзът и неговите държави-членки полагат всички усилия за напредъка на този процес, като на преговори, включително преговори за споразумения, или в политическия диалог с трети държави, групи от държави или компетентни регионални организации поставят, когато е уместно, въпроса за ратификацията, приемането и утвърждаването на Римския статут или за присъединяването към него от възможно най-голям брой държави, както и въпроса за прилагането на Римския статут.
   2.   Съюзът и неговите държави-членки съдействат за всеобщото участие в Римския статут и неговото прилагане и по други начини, като например предприемат инициативи за разпространение на ценностите, принципите и разпоредбите на Римския статут и свързаните с него инструменти. За постигане на целите на настоящото решение Съюзът сътрудничи при необходимост с други заинтересовани държави, международни институции, неправителствени организации и други представители на гражданското общество.
   3.   Държавите-членки споделят с всяка заинтересована държава собствения си опит по въпросите, свързани с прилагането на Римския статут, и при нужда предоставят други форми на подкрепа за тази цел. Държавите-членки съдействат, като предоставят при поискване техническа и, ако е необходимо, финансова помощ за законодателната дейност, свързана с участието и прилагането на Римския статут от трети държави. Съюзът също може да съдейства, като предоставя такава помощ, когато има искане за това. Държавите, които разглеждат възможността да станат страна по Римския статут или да сътрудничат с МНС, биват насърчавани да информират Съюза за трудностите, които срещат в тази връзка.
   4.   При прилагането на настоящия член Съюзът и неговите държави-членки съгласуват политическата и техническата подкрепа за МНС по отношение на отделните държави или групи от държави.
   Член 3
   За да гарантират независимостта на МНС, Съюзът и неговите държави-членки по-конкретно:

               а)

               насърчават държавите — страни по Римския статут, да превеждат без забавяне цялата си вноска съгласно решенията на Събранието на държавите — страни по Римския статут;

               б)

               работят усилено за възможно най-скорошно присъединяване или ратификация на Споразумението за привилегиите и имунитетите на Международния наказателен съд от държавите-членки и насърчават присъединяването или ратификацията от други държави; и

               в)

               подкрепят, когато е целесъобразно, подготвянето на курсове за обучение и предоставянето на помощ за съдии, прокурори, служители и съветници в извършването на дейности, свързани с МНС.

         Член 4
   1.   Съюзът и неговите държави-членки следят отблизо развитието на сътрудничеството с МНС в съответствие с Римския статут.
   2.   Съюзът прави периодичен преглед на прилагането на споразумението за сътрудничество и взаимопомощ между Международния наказателен съд и Европейския съюз.
   3.   Съюзът и неговите държави-членки обмислят сключването по целесъобразност на ad hoc договорености и споразумения, които да дадат възможност за ефективно функциониране на МНС, и насърчават трети страни да направят същото.
   4.   Съюзът и държавите-членки продължават, когато е целесъобразно, да насочват вниманието на трети държави към заключенията на Съвета от 30 септември 2002 г. относно Международния наказателен съд и приложените към тях ръководни принципи на ЕС във връзка с предложенията за споразумения или договорености, свързани с условията за предаване на лица на МНС.
   Член 5
   Когато е уместно, Съюзът и неговите държави-членки подемат инициативи или предприемат мерки, които да гарантират прилагането на принципа за взаимно допълване на национално равнище.
   Член 6
   Съветът и върховният представител на Съюза по въпросите на външните работи и политиката на сигурност координират, когато това е целесъобразно, предприетите от Съюза и неговите държави-членки мерки за прилагането на членове 2—5.
   Член 7
   Държавите-членки сътрудничат, за да се гарантира нормалната дейност на Събранието на държавите — страни по Римския статут, във всяко отношение.
   Член 8
   Съюзът гарантира последователност и съгласуваност между своите инструменти и политики във всички области на външната и вътрешната си дейност по отношение на най-тежките международни престъпления съгласно посоченото в Римския статут.
   Член 9
   Съветът преразглежда настоящото решение при необходимост.
   Член 10
   Обща позиция 2003/444/ОВППС се отменя и се заменя с настоящото решение. Позоваванията на отменената Обща позиция 2003/444/ОВППС се тълкуват като позовавания на настоящото решение.
   Член 11
   Настоящото решение влиза в сила в деня на приемането му.

      Съставено в Брюксел на 21 март 2011 година.

            За Съвета

            Председател

         C. ASHTON

      (1)  ОВ L 115, 28.4.2006 г., стр. 50.

      (2)  ОВ L 155, 12.6.2001 г., стр. 19.

      (3)  ОВ L 150, 18.6.2003 г., стр. 67.


title: 2014/48/ЕС: Решение на Съвета от 28 януари 2014 година за сключване на протокола, уреждащ възможностите за риболов и финансовите средства, предвидени в Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга

text:
               31.1.2014

               BG

               Официален вестник на Европейския съюз

               L 28/1

      РЕШЕНИЕ НА СЪВЕТА

   от 28 януари 2014 година
   за сключване на протокола, уреждащ възможностите за риболов и финансовите средства, предвидени в Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга
   (2014/48/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 28 юни 2007 г. Съветът прие Регламент (ЕО) № 753/2007 (1) относно сключването на спогодба за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга (2) („спогодбата“). Протокол, уреждащ възможностите за риболов и финансовите средства, предвидени в спогодбата (3) („настоящият протокол“), беше приложен към него. Настоящият протокол изтича на 31 декември 2012 г.

               (2)

               Съюзът договори с правителството на Дания и правителството на Гренландия нов протокол към спогодбата, уреждащ възможностите за риболов и финансовите средства („протоколът“).

               (3)

               Протоколът беше подписан в съответствие с Решение 2012/653/ЕС на Съвета (4), при условие че ще бъде сключен на по-късна дата, като се прилага временно от 1 януари 2013 г.

               (4)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   От името на Европейския съюз с настоящото се одобрява протоколът, уреждащ възможностите за риболов и финансовите средства, предвидени в Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга (5).
   Член 2
   Председателят на Съвета извършва нотификацията, предвидена в член 13 от протокола, от името на Съюза.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 28 януари 2014 година.

            За Съвета

            Председател

         G. STOURNARAS

      (1)  ОВ L 172, 30.6.2007 г., стр. 1.

      (2)  ОВ L 172, 30.6.2007 г., стр. 4.

      (3)  ОВ L 172, 30.6.2007 г., стр. 9.

      (4)  ОВ L 293, 23.10.2012 г., стр. 4.

      (5)  Текстът на протокола е публикуван в ОВ L 293, 23.10.2012 г., стр. 5 заедно с решението за подписване.


title: 2014/122/ЕС: Решение на Съвета от 11 февруари 2014 година относно подписването, от името на Европейския съюз и на неговите държави членки, на Протокол към Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора във връзка с участието на Република Хърватия като договаряща страна вследствие на присъединяването ѝ към Европейския съюз

text:
               8.3.2014

               BG

               Официален вестник на Европейския съюз

               L 69/2

      РЕШЕНИЕ НА СЪВЕТА

   от 11 февруари 2014 година
   относно подписването, от името на Европейския съюз и на неговите държави членки, на Протокол към Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора във връзка с участието на Република Хърватия като договаряща страна вследствие на присъединяването ѝ към Европейския съюз
   (2014/122/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 5 и параграф 8, втора алинея от него,
   като взе предвид Акта за присъединяване на Република Хърватия, и по-специално член 6, параграф 2 от него,
   като взе предвид предложението на Европейската комисия,
   като има предвид, че:

               (1)

               На 24 септември 2012 г. Съветът упълномощи Комисията да започне преговори с Конфедерация Швейцария за адаптация посредством договарянето на Протокол („Протокола“) към Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора във връзка с участието на Хърватия като договаряща страна с оглед разширяването на Европейския съюз. Хърватия се присъедини към Европейския съюз на 1 юли 2013 г.

               (2)

               Преговорите по Протокола приключиха наскоро.

               (3)

               Следователно Протоколът следва да бъде подписан от името на Европейския съюз и неговите държави членки при условие на сключването му на по-късна дата,

         ПРИЕ НАСТОЯЩОТО РЕШЕНИЕ:
   Член 1
   С настоящото се разрешава подписването, от името на Европейския съюз и на неговите държави членки, на Протокола към Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора във връзка с участието на Република Хърватия като договаряща страна вследствие на присъединяването ѝ към Европейския съюз, при условие че посоченият протокол бъде сключен.
   Член 2
   Председателят на Съвета сe оправомощава да посочи лицето(лицата), упълномощено(и) да подпише(ат) Протокола от името на Съюза и неговите държави членки.
   Член 3
   Настоящото решение влиза в сила в деня на приемането му.

      Съставено в Брюксел на 11 февруари 2014 година.

            За Съвета

            Председател

         E. VENIZELOS


title: Решение (ЕС, Евратом) 2016/1657 на представителите на правителствата на държавите членки от 7 септември 2016 година за назначаване на съдия в Общия съд

text:
               15.9.2016

               BG

               Официален вестник на Европейския съюз

               L 247/18

         РЕШЕНИЕ (ЕС, Евратом) 2016/1657 НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ
   от 7 септември 2016 година
   за назначаване на съдия в Общия съд
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ — ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 254 и 255 от него,
   като взеха предвид Договора за създаване на Европейската общност за атомна енергия, и по-специално член 106а, параграф 1 от него,
   като имат предвид, че:

               (1)

               Съгласно членове 5 и 7 от Протокол № 3 относно статута на Съда на Европейския съюз и след оставката, считано от 19 септември 2016 г., на г-н Carl WETTER, в Общия съд следва да бъде назначен един съдия за остатъка от мандата на г-н Carl WETTER, а именно до 31 август 2019 г.

               (2)

               За освобождаващата се длъжност беше предложена кандидатурата на г-н Ulf ÖBERG.

               (3)

               Комитетът, създаден съгласно член 255 от Договора за функционирането на Европейския съюз, даде становище относно годността на г-н Ulf ÖBERG да упражнява функциите на съдия в Общия съд,

         ПРИЕХА НАСТОЯЩОТО РЕШЕНИЕ:
   Член 1
   Г-н Ulf ÖBERG се назначава за съдия в Общия съд за периода от 19 септември 2016 г. до 31 август 2019 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 7 септември 2016 година.

            Председател

         P. JAVORČÍK


title: Решение 2014/674/ОВППС на Съвета от 25 септември 2014 година за изменение и удължаване срока на действие на Решение 2010/565/ОВППС относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго)

text:
               26.9.2014

               BG

               Официален вестник на Европейския съюз

               L 282/24

         РЕШЕНИЕ 2014/674/ОВППС НА СЪВЕТА
   от 25 септември 2014 година
   за изменение и удължаване срока на действие на Решение 2010/565/ОВППС относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 21 септември 2010 г. Съветът прие Решение 2010/565/ОВППС (1), последно изменено с Решение 2013/468/ОВППС (2). Действието на Решение 2010/565/ОВППС изтича на 30 септември 2014 г.

               (2)

               На 18 юни 2014 г. Комитетът по политика и сигурност (КПС) одобри реда и условията за прехода във връзка с EUSEC ДР Конго в рамките на бъдещия ангажимент на ЕС за подпомагане на реформата в сектора за сигурност (РСС) в Демократична република Конго (ДРК), което има за следствие удължаването на срока на действие на EUSEC ДР Конго с девет месеца до 30 юни 2015 г., за да се осъществи нейният окончателен преход с цел предаване на отговорността за изпълняваните от нея задачи.

               (3)

               EUSEC ДР Конго ще се провежда в обстановка, която може да се влоши и да възпрепятства постигането на целите на външната дейност на Съюза, посочени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2010/565/ОВППС се изменя, както следва:

               1)

               Член 2 се заменя със следното:
               „Член 2
               Мандат
               Мисията има за цел, в тясно сътрудничество и координация с другите участници от международната общност, по-специално Организацията на обединените нации и MONUSCO, както и в изпълнение на поставените в член 1 цели, да предостави конкретна помощ в областта на РСС, като създаде подходящи условия за осъществяването в краткосрочен и средносрочен план на действията и проектите, основани на насоките, приети от конгоанските власти в плана за реформа на ВС на ДРК и залегнали в програмата за действие на мисията, включително:

                           а)

                           продължаване на подкрепата в стратегически план, като същевременно се интегрират дейностите, свързани с борбата с безнаказаността в областта на спазването на правата на човека, включително сексуалното насилие;

                           б)

                           продължаване на подкрепата за консолидиране на администрацията и за създаване на система за управление на човешките ресурси, основаваща се на работата за подобрение на автономията на процеса, която вече е в ход;

                           в)

                           подобряване на оперативния капацитет на ВС на ДРК посредством работа с военните власти, насочена към постигане на устойчивост на военнообразователната система, с основен акцент върху училищата за офицери и подофицери.“

               2)

               В член 3 параграф 1 се заменя със следното:
               „1.   Структурата на EUSEC ДР Конго е в съответствие с документите за планиране.“

               3)

               В член 5 параграф 4 се заличава.

               4)

               Член 9 се заменя със следното:
               „Член 9
               Финансови разпоредби
               1.   Референтната сума, предвидена за покриване на разходите, свързани с мисията, за периода от 1 октомври 2010 г. до 30 септември 2011 г., е в размер на 12 600 000 EUR.
               Референтната сума, предвидена за покриване на разходите, свързани с мисията, за периода от 1 октомври 2011 г. до 30 септември 2012 г., е в размер на 13 600 000 EUR.
               Референтната сума, предвидена за покриване на разходите, свързани с мисията, за периода от 1 октомври 2012 г. до 30 септември 2013 г., е в размер на 11 000 000 EUR.
               Референтната сума, предвидена за покриване на разходите, свързани с мисията, за периода от 1 октомври 2013 г. до 30 септември 2014 г., е в размер на 8 455 000 EUR.
               Референтната сума, предвидена за покриване на разходите, свързани с мисията, за периода от 1 октомври 2014 г. до 30 юни 2015 г., е в размер на 4 600 000EUR.
               2.   Управлението на всички разходи се извършва в съответствие с правилата и процедурите, приложими за общия бюджет на Съюза. Достъпът за участие на физически и юридически лица във възлагането на договори за обществени поръчки от EUSEC ДР Конго е без ограничения. Освен това не се прилагат правила относно произхода за стоки, закупени от EUSEC ДР Конго. При условие че получи одобрението на Комисията, мисията може да сключва технически договорености с държави членки, приемащата държава, участващи трети държави и други международни участници за предоставянето на оборудване, услуги и помещения на EUSEC ДР Конго.
               3.   EUSEC ДР Конго отговаря за изпълнението на бюджета на мисията. За тази цел EUSEC ДР Конго подписва споразумение с Комисията.
               4.   Без да се засягат разпоредбите относно статута на EUSEC ДР Конго и нейния персонал, EUSEC ДР Конго носи отговорност при евентуални претенции и задължения, произтичащи от изпълнението на мандата, считано от 1 октомври 2013 г., с изключение на претенциите, свързани със сериозно нарушение от страна на ръководителя на мисията, за които отговорност носи ръководителят на мисията.
               5.   Прилагането на финансовите разпоредби не засяга йерархичната верига, предвидена в членове 5 и 7, както и оперативните изисквания на EUSEC ДР Конго, включително съвместимостта на оборудването и оперативната съвместимост на екипите на мисията.
               6.   Разходите са допустими, считано от датата на влизане в сила на настоящото решение.“

               5)

               Вмъква се следният член:
               „Член 9а
               Проектна група
               1.   EUSEC ДР Конго разполага с проектна група за набелязване и изпълнение на проекти. По целесъобразност EUSEC ДР Конго подпомага и предоставя съвети по проекти, изпълнявани от държавите членки и трети държави под тяхна отговорност в области, свързани с EUSEC ДР Конго, и в подкрепа на нейните цели.
               2.   При условията по параграф 3 на EUSEC ДР Конго се разрешава да използва финансови вноски от държавите членки или трети държави за осъществяване на проекти, за които се счита, че допълват по последователен начин останалите действия на EUSEC ДР Конго, ако проектът е:

                           а)

                           предвиден във финансовия разчет на настоящото решение; или

                           б)

                           интегриран в хода на мандата посредством изменение на финансовия разчет по искане на ръководителя на мисията.

                     EUSEC ДР Конго сключва с тези държави договореност, с която се уреждат по-специално специфичните процедури за третиране на евентуални жалби от трети лица относно вреди, нанесени в резултат на действие или бездействие от страна на EUSEC ДР Конго при използването на средствата, предоставени от тези държави. В никакъв случай оказващите принос държави не могат да търсят отговорност от Съюза или от ВП за действие или бездействие от страна на EUSEC ДР Конго при използването на средствата, предоставени от тези държави.
               3.   Финансовият принос на трети държави в проектната група подлежи на приемане от страна на КПС.“

               6)

               Член 13 се изменя, както следва:

                           а)

                           параграф 1 се заменя със следното:
                           „1.   По целесъобразност и в съответствие с нуждите на мисията ВП е упълномощен да предоставя на трети държави, асоциирани към настоящото решение, класифицирана информация и документи на ЕС, изготвени за целите на мисията, до ниво „CONFIDENTIEL UE/EU CONFIDENTIAL“, в съответствие с Решение 2013/488/ЕС на Съвета (3).

                              (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).“"
						;

                           б)

                           параграф 5 се заменя със следното:
                           „5.   ВП може да делегира правомощията, посочени в параграфи 1 — 4, както и възможността за сключване на договореностите, посочени в параграфи 2 и 3, на лица, които са под негово ръководство и/или на ръководителя на мисията.“

               7)

               В член 17 втора алинея се заменя със следното:
               „Прилага се до 30 юни 2015 г.“

         Член 2
   Настоящото решение влиза в сила в деня на приемането му.
   Прилага се от 1 октомври 2014 г.

      Съставено в Брюксел на 25 септември 2014 година.

            За Съвета

            Председател

         F. GUIDI

      (1)  Решение 2010/565/ОВППС на Съвета от 21 септември 2010 г. относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго) (ОВ L 248, 22.9.2010 г., стр. 59).

      (2)  Решение 2013/468/ОВППС на Съвета от 23 септември 2013 г. за изменение и удължаване срока на действие на Решение 2010/565/ОВППС относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго) (ОВ L 252, 24.9.2013 г., стр. 29).


title: 2014/733/ЕС: Решение на Съвета от 8 октомври 2014 година относно подписването от името на Европейския съюз и временното прилагане на Споразумението за партньорство в областта на устойчивото рибарство между Европейския съюз и Република Сенегал и съответния протокол за неговото прилагане

text:
               23.10.2014

               BG

               Официален вестник на Европейския съюз

               L 304/1

         РЕШЕНИЕ НА СЪВЕТА
   от 8 октомври 2014 година
   относно подписването от името на Европейския съюз и временното прилагане на Споразумението за партньорство в областта на устойчивото рибарство между Европейския съюз и Република Сенегал и съответния протокол за неговото прилагане

      (2014/733/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Европейският съюз и Република Сенегал договориха споразумение за партньорство в областта на устойчивото рибарство (наричано по-нататък „споразумението“), както и протокол за прилагане на споразумението за партньорство (наричан по-нататък „протоколът“), с които на корабите на Съюза се предоставят възможности за риболов във водите, над които Република Сенегал упражнява своя суверенитет или юрисдикция в областта на рибарството.

               (2)

               След приключване на преговорите споразумението и протоколът бяха парафирани на 25 април 2014 г.

               (3)

               Споразумението отменя предишното споразумение, сключено между правителството на Република Сенегал и Европейската икономическа общност относно риболова в крайбрежните води на Сенегал (1) и влязло в сила на 1 юни 1981 г.

               (4)

               В член 17 от споразумението и член 12 от протокола се предвижда съответно временното им прилагане от момента на подписването им.

               (5)

               Следва да се подпишат споразумението и съответният протокол.

               (6)

               За да се осигури подновяване на риболовните дейности от страна на корабите на Съюза, споразумението и съответният протокол следва да се прилагат временно до приключване на процедурите по сключването им,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Споразумението за партньорство в областта на устойчивото рибарство между Европейския съюз и Република Сенегал и съответния протокол за неговото прилагане, при условие на сключването на въпросното споразумение и въпросния протокол.
   Текстовете на споразумението и на протокола към него са приложени към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението и протокола от името на Съюза.
   Член 3
   Споразумението се прилага временно, в съответствие с член 17 от него, считано от датата на подписването му (2) до приключване на процедурите по сключването му.
   Член 4
   Протоколът се прилага временно, в съответствие с член 12 от него, считано от датата на подписването му (3) до приключване на процедурите по сключването му.
   Член 5
   Настоящото решение влиза в сила в деня на приемането му.

      Съставено в Люксембург на 8 октомври 2014 година.

            За Съвета

            Председател

         M. LUPI

      (1)  Споразумението между правителството на Република Сенегал и Европейската икономическа общност относно риболова в крайбрежните води на Сенегал (ОВ L 226, 29.8.1980 г., стр. 17).

      (2)  Датата на подписването на споразумението ще бъде публикувана в Официален вестник на Европейския съюз от Генералния секретариат на Съвета.

      (3)  Датата на подписването на протокола ще бъде публикувана в Официален вестник на Европейския съюз от Генералния секретариат на Съвета.


title: 2012/106/ЕС: Решение на Съвета от 14 декември 2011 година за подписване от името на Съюза и временно прилагане на Споразумението между Европейския съюз и правителството на Руската федерация за търговията с части и компоненти за моторни превозни средства между Европейския съюз и Руската федерация

text:
                  29.2.2012

                  BG

                  Официален вестник на Европейския съюз

                  L 57/14

         РЕШЕНИЕ НА СЪВЕТА
         от 14 декември 2011 година
         за подписване от името на Съюза и временно прилагане на Споразумението между Европейския съюз и правителството на Руската федерация за търговията с части и компоненти за моторни превозни средства между Европейския съюз и Руската федерация
         (2012/106/ЕС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 5 от него,
         като взе предвид предложението на Европейската комисия,
         като има предвид, че:

                     (1)

                     Предвид икономическото значение за Съюза на износа на моторни превозни средства и на части и компоненти за тях за Руската федерация и в резултат на преговорите относно присъединяването на Руската федерация към Световната търговска организация (СТО), както е посочено в доклада на работната група във връзка с това присъединяване, прилаганият от Руската федерация инвестиционен режим в сектора на автомобилостроенето, изменен на 24 декември 2010 г., при определени условия може да продължи да се прилага до 1 юли 2018 г.

                     (2)

                     Съществува риск, че инвестиционнният режим на Руската федерация в сектора на автомобилостроенето може да доведе до изнасяне на производството на части и компоненти за моторни превозни средства от Съюза поради задълженията, наложени на инвеститорите по този режим, да спазват изискванията за местно съдържание и за място на производството.

                     (3)

                     В рамките на преговорите за присъединяването на Руската федерация към СТО Комисията е договорила от името на Съюза Споразумение за търговията с части и компоненти за моторни превозни средства между Европейския съюз и Руската федерация (наричано по-нататък „споразумението“), с което се създава компенсационен механизъм с цел да се гарантира, че вносът на части и компоненти за моторни превозни средства от Съюза в Руската федерация няма да намалее в резултат на прилагането на инвестиционния режим в сектора на автомобилостроенето.

                     (4)

                     Споразумението следва да бъде подписано. То следва да бъде прилагано временно до приключване на процедурите по сключването му,

               ПРИЕ НАСТОЯЩОТО РЕШЕНИЕ:

            Член 1
            Подписването на Споразумението между Европейския съюз и правителството на Руската федерация за търговията с части и компоненти за моторни превозни средства между Европейския съюз и Руската федерация се разрешава от името на Съюза при условие за сключването на посоченото споразумение.
            Текстът на споразумението е приложен към настоящото решение.

            Член 2
            Председателят на Съвета се оправомощава да посочи лицето(ата), упълномощено(и) да подпише(ат) споразумението от името на Съюза.

            Член 3
            В съответствие с член 13, параграф 3 от споразумението то се прилага временно от датата на присъединяване на Руската федерация към СТО до приключване на процедурите по сключване на споразумението (1).

            Член 4
            Настоящото решение влиза в сила в деня на приемането му.

            Съставено в Женева на 14 декември 2011 година.

                  За Съвета

                  Председател

               M. NOGAJ

            (1)  Началната дата на временно прилагане на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение (ЕС) 2015/1522 на Съвета от 14 септември 2015 година за определяне на позицията, която да се заеме от името на Европейския съюз в рамките на Комитета по държавните поръчки, относно присъединяването на Република Молдова към ревизираното Споразумение за държавните поръчки

text:
               15.9.2015

               BG

               Официален вестник на Европейския съюз

               L 239/144

         РЕШЕНИЕ (ЕС) 2015/1522 НА СЪВЕТА
   от 14 септември 2015 година
   за определяне на позицията, която да се заеме от името на Европейския съюз в рамките на Комитета по държавните поръчки, относно присъединяването на Република Молдова към ревизираното Споразумение за държавните поръчки
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 7 януари 2002 г. Република Молдова подаде заявление за присъединяване към ревизираното Споразумение за държавните поръчки (наричано по-долу „ревизираното СДП“).

               (2)

               Задълженията на Република Молдова във връзка с обхвата са определени в нейното окончателно предложение, представето на страните по ревизираното СДП на 27 май 2015 г.

               (3)

               Окончателното предложение на Република Молдова предвижда широко включване в обхвата на субекти на централното държавно управление, субекти на регионалното и местното управление, както и на субекти, които извършват дейност в секторите на стоките, строителните услуги и други услуги. Следователно то е задоволително и приемливо. Условията за присъединяване на Република Молдова, отразени в приложението към настоящото решение, ще бъдат отразени в решението, прието от Комитета по държавните поръчки (наричан по-долу „Комитетът по СДП“) относно присъединяването на Република Молдова.

               (4)

               Очаква се присъединяването на Република Молдова към ревизираното СДП да има положителен принос за отварянето в още по-голяма степен на пазарите на обществени поръчки в международен план.

               (5)

               В член XXII, параграф 2 от ревизираното СДП се предвижда, че всеки член на СТО може да се присъедини към ревизираното СДП при условията, договорени между този член и страните, като тези условия се посочват в решение на Комитета по СДП.

               (6)

               Поради това е необходимо да се определи позиция, която да се заеме от името на Съюза в рамките на Комитета по СДП във връзка с присъединяването на Република Молдова,

         ПРИЕ НАСТОЯЩОТО РЕШЕНИЕ:
   Член 1
   Позицията, която да се заеме от името на Съюза в рамките на Комитета по държавните поръчки, е да се одобри присъединяването на Република Молдова към ревизираното Споразумение за държавните поръчки, при условие че бъдат спазени конкретните условия във връзка с присъединяването, установени в приложението към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 14 септември 2015 година.

            За Съвета

            Председател

         J. ASSELBORN

      ПРИЛОЖЕНИЕ

         УСЛОВИЯ НА ЕС ПО ОТНОШЕНИЕ НА ПРИСЪЕДИНЯВАНЕТО НА РЕПУБЛИКА МОЛДОВА КЪМ РЕВИЗИРАНОТО СДП
          (1)

      При присъединяването на Република Молдова към ревизираното СДП в допълнение I, приложение 1 относно Европейския съюз, раздел 2 („Възлагащи органи от централното управление на държавите — членки на ЕС“), точка 2 да се чете, както следва:

                     „2.

                     За стоките, услугите, доставчиците и доставчиците на услуги от Израел, Черна гора и Република Молдова — възлагане на поръчки от следните възлагащи органи от централното управление.“

         (1)  Номерацията в графиците на страните във връзка с обхвата на споразумението бе изменена от Секретариата на СТО, съгласувано със страните по ревизираното СДП. Използваната в настоящото приложение номерация съответства на последното заверено копие на графиците на страните във връзка с обхвата на споразумението, изпратено от СТО на страните по ревизираното СДП чрез официална нотификация и достъпно на http://www.wto.org/english/tratop_e/gproc_e/gp_app_agree_e.htm#revisedGPA. Номерацията в графиците на страните по ревизираното СДП във връзка с обхвата на споразумението, публикувана в ОВ L 68, 7.3.2014 г., стр. 2, вече не е актуална.


title: 2008/310/ЕО: Решение на Съвета от 7 април 2008 година за назначаване на седем членове и седем заместник-членове от Обединеното кралство в Комитета на регионите

text:
               17.4.2008

               BG

               Официален вестник на Европейския съюз

               L 107/30

      РЕШЕНИЕ НА СЪВЕТА

   от 7 април 2008 година
   за назначаване на седем членове и седем заместник-членове от Обединеното кралство в Комитета на регионите
   (2008/310/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Обединеното кралство,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След изтичането на мандатите на г-жа ASHTON, г-н BODFISH, г-жа Olive BROWN, г-жа COLEMAN, г-жа BUTLER, г-н McCONNELL и г-жа OLDFATHER се освободиха седем места за членове на Комитета на регионите. След изтичането на мандатите на г-н ANGELL, г-н FOOTE-WOOD, г-жа KAGAN, г-жа DAVIES и г-н LYON се освободиха пет места за заместник-членове. След оставката на г-н LOCHHEAD се освободи едно място за заместник-член. След назначаването на г-н MALCOLM за член се освободи едно място за заместник-член,

         РЕШИ:
   Член 1
   Назначават се в Комитета на регионите за остатъка от текущия мандат, а именно до 25 януари 2010 г.:

               (а)

               за членове:

                           —

                           Linda GILLHAM, Member of Runnymede Borough Council;

                           —

                           Dave WILCOX, Member of Derbyshire County Council;

                           —

                           Iain MALCOLM, Member of South Tyneside Council (промяна в мандата);

                           —

                           Doris ANSARI, Member of Cornwall County Council;

                           —

                           Christine CHAPMAN, Member of the National Assembly of Wales;

                           —

                           Keith BROWN, Member of the Scottish Parliament;

                           —

                           Irene OLDFATHER, Member of the Scottish Parliament;

                     и

               (б)

               за заместник-членове:

                           —

                           Kathy POLLARD, Member of Suffolk County Council;

                           —

                           Doreen HUDDART, Member of Newcastle-upon-Tyne City Council;

                           —

                           Feryat DEMIRCI, Member of London Borough of Hackney;

                           —

                           Cindy HUGHES, Member of Darlington Borough Council;

                           —

                           Nerys EVANS, Member of the National Assembly of Wales;

                           —

                           Allison McINNES, Member of the Scottish Parliament;

                           —

                           Ted BROCKLEBANK, Member of the Scottish Parliament.

         Член 2
   Настоящото решение поражда действие от датата на приемането му.

      Съставено в Люксембург на 7 април 2008 година.

            За Съвета

            Председател

         R. ŽERJAV

      (1)  ОВ L 56, 25.2.2006 г., стр. 75.


title: 2014/570/ЕС: Решение на Европейския парламент от 3 април 2014 година относно приключването на сметките на Европейската агенция за авиационна безопасност за финансовата 2012 година

text:
               5.9.2014

               BG

               Официален вестник на Европейския съюз

               L 266/186

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно приключването на сметките на Европейската агенция за авиационна безопасност за финансовата 2012 година
   (2014/570/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за авиационна безопасност за финансовата 2012 година,

               —

               като взе предвид доклада на Сметната палата относно годишните отчети на Европейската агенция за авиационна безопасност за финансовата 2012 година, придружен от отговорите на Агенцията (1),

               —

               като взе предвид препоръката на Съвета от 18 февруари 2014 г. (05849/2014 – C7–0054/2014),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 216/2008 на Европейския парламент и на Съвета (4) за създаване на Европейска агенция за авиационна безопасност, и по-специално член 60 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0221/2014),

               1.

               Одобрява приключването на сметките на Европейската агенция за авиационна безопасност за финансовата 2012 година.

               2.

               Възлага на своя председател да предаде настоящото решение на изпълнителния директор на Европейската агенция за авиационна безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 66.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 79, 19.3.2008 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение на Съвета от 13 октомври 1998 година относно сключването на Споразумение за научно и техническо сътрудничество между Европейската общност и правителството на Съединените американски щати

text:
Важна правна забележка

|

31998D0591

Официален вестник n° L 284 , 22/10/1998 стр. 0035 - 0036 специално чешко издание глава 11 том 29 стр. 280  - 281 специално испанско издание глава 11 том 29 стр. 280  - 281 специално унгарско издание глава 11 том 29 стр. 280  - 281 специално литвийско издание глава 11 том 29 стр. 280  - 281 LV.ES глава 11 том 29 стр. 280  - 281 MT.ES глава 11 том 29 стр. 280  - 281 PL.ES глава 11 том 29 стр. 280  - 281 SK.ES глава 11 том 29 стр. 280  - 281 специално словенско издание глава 11 том 29 стр. 280  - 281

		19981013Решение на Съветаот 13 октомври 1998 годинаотносно сключването на Споразумение за научно и техническо сътрудничество между Европейската общност и правителството на Съединените американски щати(98/591/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 130м, във връзка с член 228, параграф 2, първо изречение и член 228, параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че Европейската общност и Съединените американски щати изпълняват специфични програми за научни и технически разработки в области от взаимен интерес;като има предвид, че на базата на минал опит, двете страни са изразили желание да установят по-широка рамка за сътрудничество в областта на науката и техниката;като има предвид, че Споразумението за научно и техническо сътрудничество формира част от глобалното сътрудничество между Европейската общност и Съединените американски щати, както е отразено в Новата трансатлантическа програма, приета от двете страни през декември 1995 г.;като има предвид, че със своето решение от 25 юни 1996 г. Съветът упълномощи Комисията да договори споразумение за научно и техническо сътрудничество между Европейската общност и правителството на Съединените американски щати;като има предвид, че със своето решение от 1 декември 1997 г. Съветът реши да бъде подписано Споразумението за научно и техническо сътрудничество от името на Европейската общност;като има предвид, че горепосоченото споразумение е подписано на 5 декември 1997 г.;като има предвид, че Споразумението за научно и техническо сътрудничество между Европейската общност и правителството на Съединените американски щати следва да бъде одобрено,РЕШИ:Член 1Одобрява от името на Общността Споразумението за научно и техническо сътрудничество между Европейската общност и правителството на Съединените американски щати.Текстът на споразумението е приложен към настоящото решение.Член 2По силата на член 12 от споразумението, председателят на Съвета извършва нотификацията, че процедурите, необходими за влизането в сила на споразумението са приключени от страна на Общността.Съставено в Люксембург на 13 октомври 1998 година.За СъветаПредседателC. Einem[1] ОВ С 162, 28.5.1998 г., стр. 10.[2] Становище, предоставено на 7 октомври 1998 г. (все още непубликувано в Официален вестник).--------------------------------------------------


title: 2013/389/ЕС: Решение на Съвета от 15 юли 2013 година година относно назначаване на двама членове от Финландия в Европейския икономически и социален комитет

text:
               19.7.2013

               BG

               Официален вестник на Европейския съюз

               L 196/21

         РЕШЕНИЕ НА СЪВЕТА
   от 15 юли 2013 година
   година относно назначаване на двама членове от Финландия в Европейския икономически и социален комитет
   (2013/389/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 302 от него,
   като взе предвид предложението на правителството на Финландия,
   като взе предвид становището на Европейската комисия,
   като има предвид, че:

               (1)

               На 13 септември 2010 г. Съветът прие Решение 2010/570/ЕС, Евратом за назначаване на членовете на Европейския икономически и социален комитет за периода от 21 септември 2010 г. до 20 септември 2015 г. (1)

               (2)

               След изтичането на мандата на г-жа Leila KURKI и г-жа Marja-Liisa PELTOLA се освободиха две места за членове на Европейския икономически и социален комитет,

         ПРИЕ НАСТОЯЩОТО РЕШЕНИЕ:
   Член 1
   Г-н Timo VUORI, Chief Executive, ICC Finland и г-жа Marianne MUONA, Director of FinUnions, се назначават за членове на Европейския икономически и социален комитет за остатъка от мандата, а именно до 20 септември 2015 г.
   Член 2
   Настоящото решение влиза в сила в деня на приемането му.

      Съставено в Брюксел на 15 юли 2013 година.

            За Съвета

            Председател

         V. JUKNA

      (1)  ОВ L 251, 25.9.2010 г., стр. 8.


title: Решение на бюрото на Европейския парламент от 16 юни 2014 година за изменение на Мерките по прилагане на устава на членовете на Европейския парламент

text:
               28.6.2014

               BG

               Официален вестник на Европейския съюз

               C 200/56

         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 16 юни 2014 година
   за изменение на Мерките по прилагане на устава на членовете на Европейския парламент
   (2014/C 200/02)
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Договора за функционирането на Европейския съюз, и по-специално член 223, параграф 2 от него,
   като взе предвид Устава на членовете на Европейския парламент (1),
   като взе предвид членове 8 и 23 от Правилника за дейността на Европейския парламент,
   като има предвид, че:

               (1)

               В съответствие с член 69, параграф 2 от Мерките по прилагане на устава на членовете на Европейския парламент (2) („Мерките по прилагане“), максималният размер на сумата, която се поема ежемесечно по отношение на разноските за парламентарни сътрудници трябва да се определя в зависимост от адаптирането на възнагражденията на длъжностните лица и другите служители на Европейския съюз.

               (2)

               Регламент (ЕС) № 423/2014 на Европейския парламент и на Съвета (3), който влезе в сила на 1 май 2014 г., гласи, че възнагражденията и пенсиите на длъжностните лица и другите служители на Европейския съюз се адаптират по отношение на 2011 г. и 2012 г. съответно с 0 % и 0,8 %. Освен това като част от политическия компромис за реформата на Правилника за длъжностните лица на Европейския съюз и Условията за работа на другите служители на Съюза, беше решено да се приложи замразяване на възнагражденията и пенсиите за 2013 г. и 2014 г.,

         ПРИЕ НАСТОЯЩОТО РЕШЕНИЕ:
   Член 1
   В член 33 от Мерките по прилагане параграф 4 се заменя със следното:

               „4.

               Максималната сума за месечното поемане на разноски за всички сътрудници, посочени в член 34, се определя на 21 379 EUR, считано от 1 юли 2012 г.“.

         Член 2
   1.   Настоящето решение влиза в сила в деня след неговото публикуване в Официален вестник на Европейския съюз.

   2.   Настоящoто решение се прилага от 1 юли 2012 г.

      (1)  Решение 2005/684/ЕО, Евратом на Европейския парламент от 28 септември 2005 г. за приемане на Устав на членовете на ЕП (ОВ L 262, 7.10.2005 г., стр. 1).

      (2)  Решение на Бюрото на Европейския парламент от 19 май 2008 г. и от 9 юли 2008 г. за установяване на мерки по прилагане на устава на членовете на Европейския парламент (ОВ C 159, 13.7.2009 г., стр. 1).

      (3)  Регламент (ЕС) № 423/2014 на Европейския парламент и на Съвета от 16 април 2014 г. за адаптиране, считано от 1 юли 2012 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях (ОВ L 129, 30.4.2014 г., стр. 12).